Polițiștii au acum misiunea grea de a afla cine a furat mopedul. Sursa foto stiripesurse.ro

Ca-n filmele de comedie

Miercuri, 8 Aprilie 2020 (11:12:16)

Un bărbat din Brodina a sunat la poliție și a sesizat că a cumpărat un moped acum câteva zile de la Rădăuți, iar un vecin i-a solicitat să i-l predea întrucât îi aparține. După verificări, polițiștii au constatat că într-adevăr mopedul aparține în acte vecinului.

Din cercetările poliției s-a stabilit că Ion T., în vârstă de 41 de ani, din Brodina, a cumpărat de la un necunoscut, în Rădăuți, în jurul datei de 20 martie, un moped Aprilia pe care a dat 200 de euro.

Pentru noul proprietar totul a fost bine și frumos până marți, 7 aprilie, când în timp ce se afla pe motoscuter, un vecin, Vasile S., în vârstă de 53 de ani, i-a spus că mopedul respectiv i-a fost furat la mijlocul lunii martie. Primul a sunat la 112 și a solicitat ajutorul poliției.

Din primele verificări ale poliției a rezultat faptul că bărbatul de 53 de ani este într-adevăr proprietarul mopedului, pe care îl deținea de mai mulți ani de zile, acesta fiind înregistrat și la Primăria comunei Brodina.

Acesta a formulat o plângere scrisă privind săvârșirea infracțiunii de „furt calificat” comisă de autori necunoscuți și a fost de acord să-i lase vecinului său mopedul, cel puțin deocamdată, considerând că acesta este cumpărător de bună-credință.

Polițiștii au acum misiunea grea de a afla cine a furat mopedul.